google/wiki40b huggingface dataset:
Legendre-transformasjon

En Legendre-transformasjon er i matematikken en metode for å omskrive en konveks funksjon av en variabel til en ny funksjon av den deriverte av den opprinnelige funksjonen. Den ble funnet i 1787 av den franske matematiker Adrien-Marie Legendre i forbindelse med hans interesse for såkalte minimale flater som han ville beskrive ved hjelp av deres tangentplan.

Eksempel

Funksjonen y = x² kan benyttes til å gi en enkel illustrasjon av transformasjonen. I dette tilfellet er p = d(x²)/dx = 2x. Sammenhengen mellom x og p blir da ganske enkelt x = p/2. Uttrykt ved den opprinnelige variable, blir den transformerte funksjonen derfor g = x² - 2x⋅x = - x². Dette resultatet kan nå skrives som en funksjon av den konjugerte variable, g(p) = - (p/2)² = - p²/4. Man sjekker nå lett at den Legendre-transformerte av denne funksjonen, er den opprinnelige.

Anvendelser

Transformasjonen ble etablert av Legendre for å løse rent matematiske problemer han var konfrontert med. Fremdeles har den mange anvendelser innen ren matematikk.
I fysikken blir Legendre-transformasjoner benyttet spesielt innen klassisk mekanikk og termodynamikk.
Mania (mytologi)

Mania kan referere til to ulike mytologiske figurer. I gresk mytologi var Mania personifiseringen av galskap (se Mani).
I romersk og etruskisk mytologi var Mania eller Manea en dødsgudinne. Hun, sammen med etruskiske Mantus, styrte underverden. Hun var etter sigende mor til spøkelsene, de udøde, og andre vesener i natten, foruten også Larer og Maner. Hennes navn knytter henne til Maner, Mana Genita, og Manius.
Både den greske som den latinske Mania er antatt avledet fra urindoeuropeisk ordet *men-, «å tenke». Det er ordslektskap til greske menos («liv», «livskraft») og til avestiske mainyu, «ånd».
Robinsons kartprojeksjon

Robinsons kartprojeksjon er en kartprojeksjon som viser hele Jorden. Den ble lagd for å vise hele verdensbildet på en gang, med så lite praktisk forvrengning som mulig.
Robinsons kartprojeksjon ble designet av Arthur H. Robinson i 1963 som en respons til Rand McNally, som nå bruker kartet som et av sine kart. Robinson ga ut detaljene rundt projeksjonens konstruksjon i 1974. National Geographic Society (NGS) begynte å bruke projeksjonen for generelt bruk i 1988, og erstattet da Van der Grinten projection. I 1998 forlot NGS Robinsons projeksjon, som da ble erstattet av Winkel tripel projection, siden den forvrenger landmassene mindre ved polene.

Egenskaper

Robinsons kartprojeksjon er ikke konform og viser ikke områder med lik størrelse, den sikter heller for å være et kompromisskart. Skaperen av kartprojeksjonen mente at dette ville få kartet til å se bedre ut som en helhet.
Kartprojeksjonen forvrenger polområdene strekt, men blir forvrengingen blir raskt ganske moderat så snart som man beveger seg vekk fra polområdene.
Gunder Bentdal

Politikeren

Gunder Bentdal var en kjent og markert person i Dovre-samfunnet gjennom hele sitt voksne liv. Han var medlem av Arbeiderpartiet og ordfører i Dovre to perioder på 1970-tallet. Han satt som formann i Dovre skolestyre i mer enn 20 år. Formann i styret i Dombås Samvirkelag på 1980-tallet.

Motstandsmannen

Gunder Bentdal var under krigen engasjert i motstandsarbeidet mot den tyske krigsmakten, som talte flere tusen soldater på Dombås. han kom med i XU-gruppen, og fikk opplæring som glassmester av Arne Wium. Med denne bakgrunnen fikk han tilgang til mange tyske forlegninger på Dombås og i Dovre, og kunne rapportere viktige oppdagelser videre. Deltok som vitne under rettssaken mot Henry Rinnan og hans medarbeidere.

Dombås Ungdomsherberge

Bentdal kjøpte like etter krigen «Haus Gisela»,- et tysk forlegningshus. I 1947 åpnet han og hans kone Marie Dombås Ungdomsherberge i det tidligere tyskerhuset, og drev dette fram til november 1961.
Carmen

Carmen er en fransk opera skrevet av Georges Bizet. Librettoen ble skrevet av Henri Meilhac og Ludovic Halévy basert på historien med samme navn av Prosper Mérimée.
Operaen hadde premiere på Opéra-Comique i Paris 3. mars 1875. Ett år etter ble den karakterisert som en umoralsk og overfladisk fiasko, men er nå den fjerde mest spilte opera i USA og en av verdens mest populære operastykker.
Historien omhandler gatepiken og sigøyneren Carmen og hennes søken etter kjærlighet.
Presidentvalget i Tyskland 1932

Presidentvalget i Tyskland 1932 var det andre og siste valget til Reichspräsident. Den sittende presidenten, Paul von Hindenburg var blitt valgt i Presidentvalget i Tyskland 1925 og hans syvårsperiode gikk ut i mai 1932.
Etter andre valgomgang ble Hindenburg gjenvalgt for en ny syvårsperiode, og hans største utfordrer var Adolf Hitler fra NSDAP.
I Weimar-republikken hadde presidenten store fullmakter og Hindenburg spilte en viktig rolle helt fram til han motstrebende måtte utnevnte Hitler til tysk kansler i januar 1933.

Valgsystem

I henhold til den daværende tyske forfatningen måtte det dersom ingen kandidat oppnådde en absolutt majoritet (mer enn 50 %) i første runde holdes en annen runde hvor den som fikk en pluralitet (flest stemmer) vant valget. Det var tillatt for en gruppering å nominere en alternativ kandidat i annen runde.
Xanthandrus

Utseende

Xanthandrus comtus er en middelsstor (9-12 mm), blankt svart flue, brystet kledt med korte, gule hår. Bakkroppen har en karakteristisk tegning: på det andre leddet to runde, gule flekker, på ledd 3 og 4 brede, gule bånd som dekker det meste av ryggplaten og i midten bak har en dyp, V-formet innskjæring slik at de nesten er delt i to flekker. Elles er ansiktet svart med kraftig, gul bestøvning på sidene, pannen er tett, gult bestøvet, beina er slanke og mørkbrune. Vingene er glassklare.

Levevis

Xanthandrus comtus er knyttet til tett skog, barskog eller eike- eller bøkedominert skog, der de voksne gjerne flyr langs stier og i skogbryn. I motsetning til de aller fleste andre Syrphinae lever ikke larvene av bladlus, derimot av selskapelig-levende møll-larver, for eksempel viklere (Tortricidae). De voksne fluene flyr godt og kan gjøre lange vandringer, det er sannsynlig at en stor del av de eksemplarene som blir funnet i Norden har kommet flygende sørfra. De besøker gjerne forskjellige slags åpne blomster. I Norden kan man treffe de voksne fluene fra juni til september.

Utbredelse

Xanthandrus comtus finnes over nesten hele Palearktis, i tillegg finnes det i Europa én art på Madeira og én på Asorene. Videre er det kjent 14 arter i Sør- og Mellom-Amerika, én i Afrika, fem i Sørøst-Asia og to i Australia/Oseania.
Slavisk (sjakkåpning)

Temaer

Som i klassisk dronninggambit holder svart fast på sentrumsbonden på d5. Hovedfordelen med 1...c6 fremfor 1...e6 er at c8-løperen ikke blir sperret inne. Til gjengjeld er ikke svarts stilling like solid. Svart må som regel spille ...dxc4 før løperen utvikles, ellers kan b7- og d5-feltet komme under dobbeltangrep fra Db3. For eksempel, etter 1.d4 d5 2.c4 c6 3.Sc3 Lf5?! vinner hvit en bonde med 4.cxd5 cxd5 5.Db3.
Hvis hvit ønsker en rolig stilling med en liten fordel på grunn av mertempoet er avbyttevarianten 3.cxd5 cxd5 en mulighet. Dette gir svart få sjanser for å vinne med mindre hvit spiller uforsiktig eller overambisiøst.
Hovedvarianten er imidlertid 3.Sf3 Sf6 4.Sc3 dxc4 5.a4 (hindrer ...b5) Lf5 6.e3 e6 7.Lxc4. Svart har fått en grei utvikling, men hvit har et overtak i sentrum.
Istedenfor 5...Lf5 kan svart utvikle løperen til g4 der den legger press på f3-springeren, eller 5...Sa6 som planlegger aktiv springerplassering på b4.
En svært skarp gambit er 1.d4 d5 2.c4 c6 3.Sf3 Sf6 4.Sc3 dxc4 5.e4 som ble spilt av Efim Geller. Nå kan svart beholde c4-bonden bed 5...b5, noe som ikke var mulig i mottatt dronninggambit. Som kompensasjon for bonden får hvit et sterkt sentrum og et angrep, men hvis svart klarer å ri av stormen så er merbonden en stor fordel.
Hvis svart spiller ...e6 før c8-løperen utvikles bærer stillingen preg av både klassisk dronningambit og slavisk. Dette kalles semi-slavisk og regnes gjerne som en egen åpning.
Gladys Petch

Radio

Petch virket i Norge. Da Kringkastingsselskapet i 1925 startet kurs i fremmedspråk over radio, fikk Petch oppgaven med å lære bort engelsk til lytterne. Hun holdt også radioforedrag om britiske emner. Fra 1926 arbeidet Petch også for norsk reiseliv og holdt foredrag om Norge i utlandet, først i Europa, så fra 1929 i USA. I USA var hun tilknyttet Norwegian Travel Information Office. Petch medvirket i radio og i 1931 også i fjernsyn i USA.

For Norges sak i USA

Under andre verdenskrig virket Petch for Norges sak i USA, der hun var tilknyttet Norwegian Information Office, den norske ambassadens informasjonskontor i New York. Petch ledet arbeidet med å legge om informasjonsarbeidet for å tjene Norges sak under krigen. Hun satte i gang programmet Spirit of the Vikings og fikk ved hjelp av distribusjon via plateinnspillinger programmet sendt på 350 radiostasjoner, de fleste i USA, men også 30 i Canada og fire i Australia og New Zealand. I tillegg til å lage radioprogrammer om Norge, var Petch også nyhetsoppleser i programmet News of Norway. Nyhetsbulletinene og radioprogrammene var en del av opplegget til Board of War Communications.
I USA bisto hun også venninnen Sigrid Undset.
Etter krigen fortsatte hun i radio, og bidro på midten av 1950-tallet fortsatt til programmet Spirit of the Vikings.

Utmerkelser

Petch ble i 1948 tildelt Haakon VIIs Frihetskors «som belønning for sine store fortjenester av Norges sak i krigstiden.» Hun mottok også St. Olavs Orden.
HMS «Drake» (1777)

HMS «Drake» var en sloop med 20 kanoner som tilhørte Royal Navy. Opprinnelig het den «Resolution» og ble kjøpt i 1777. Hun tjente i den amerikanske uavhengighetskrigen og utkjempet et slag mot USS «Ranger» med 18 kanoner fra den kontinentale marine utenfor Carrickfergus i Irland den 24. april 1778. Kommandant på «Ranger» var kaptein John Paul Jones. Førti av «Drake»s mannskap, inkludert hennes kaptein, George Burdon, ble drept. Etter en timeslang trefning, overgav «Drake» seg til amerikanerne. Jones klarte å unngå å bli tatt og leverte «Drake» i Brest i Frankrike den 8. mai 1778. Jones' seier var den første for et amerikansk fartøy i britisk farvann.
Moby Dick (film)

Handling

Filmen handler om sjøkaptein Ahab og hans besettelse av en enorm hval, kalt Moby Dick. Hvalen har tidligere kostet ham det ene beinet og hendelsen har ført ham ut i en besettelse etter å fakke og drepe dyret. Han er nå villig til å ofre sitt eget- og mannskapets liv, samt skipet, for å få has på den enorme skapningen som han ser på som sin nemesis.

Popularitet og økonomi

Moby Dick innbrakte $10,4 millioner i USA og ble sett av drøyt 20 millioner. I følge The Numbers havnet den på en niendeplass over de mest innbringende filmene i USA i 1956. 
Produksjonskostnadene var på $4,5 millioner.

Anmelderne

Den fikk forholdsvis god mottakelse av filmkritikerne, noe som gjenspeiles i at den har fått 86 % på Rotten Tomatoes. Leonard Maltin gav den 3 av 4 stjerner i sin Leonard Maltin's Classic Movie Guide.

Priser

Den vant en Silver Ribbon ved Italian National Syndicate of Film Journalists i kategorien beste regi, to NBR Award ved amerikanske National Board of Review, i kategoriene beste regi og beste birolle, og en NYFCC pris ved New York Film Critics Circle Awards.
Gnumeric

Gnumeric er et regneark lisensiert under GNU General Public License. Det finnes i flere språk, bl.a. norsk.
Corneliussen (slekt)

Corneliussen er en norsk slekt som opprinnelig kommer fra Stryn, med stortingsrepresentant Anders Corneliussen, hans sønnesønn, skolemannen Andreas Martin Corneliussen, og hans to sønner, forsvarssjef Elias Corneliussen og industrileder Ragnar Corneliussen, som kjente medlemmer. Slekten har navn (patronym) etter Cornelius Andersen, Ytre-Eide (født 1735 Kirkeide i Innvik, død 30. august 1820 i Ytre-Eide).
Slekten stammer fra Rasmus Andersen Tonning (1665-1724). Den første med navnet Corneliussen var Anders Corneliussen (1785–1833), som ble kjøpmann i Christianssand og som ble valgt til stortingsrepresentant i 1833. 
Han var far til cand.theol. og inspektør ved Borgerskolen i Christianssand, senere kjøpmann Elias Corneliussen (1818–1880), gift med Petra Louise Aabel, datter av Peter Pavels Aabel. De var foreldre til cand.theol., skolemann og en tid medeier av Nissens Pikeskole (sammen med Bernhard Paus) Andreas Martin Corneliussen (1852–1916), gift med Clara Thinn (1856–1936), som var datter av sogneprest Bernt Anton Thinn, søster av høyesterettsjustitiarius Karenus Kristofer Thinn og oldebarn av Jacob Aall på Borgestad gård. Deres sønner var kontreadmiral og forsvarssjef Elias Corneliussen (1881–1951) og soussjef i Tiedemanns Tobaksfabrik og medlem av Industriforbundets hovedstyre Ragnar Corneliussen (1887–1938). Ragnar Corneliussen var gift med Monna Morgenstierne Roll (1891–1976), som var datter av høyesterettsadvokat Emil Olaf Roll og oldebarn av bl.a. lagtingspresident Jacob Roll og regjeringsadvokat Bredo Henrik von Munthe af Morgenstierne den eldre. De var foreldre til Margarete Corneliussen (1914–1990), gift første gang med motstandsmannen Kai Holst og andre gang med Arne Mørch Hansson, og til Else Corneliussen (1916–1951), gift med generalmajor Ole Otto Paus, som var foreldre til Ole Paus.
Song to Benjamin

«Song to Benjamin» er en sang utgitt i 2001 til minne om Benjamin Hermansen.
Singlen hadde et førsteopplag på 6 000 eksemplarer. Alle inntektene fra salget av singlen gikk uavkortet til Benjamins minnefond.
India Today

India Today er et indisk engelsk-språklig magasin som inneholder underholdningsnyheter og som driver en TV-kanal.

Historie og profil

India Today ble etablert i 1975 av Vidya Vilas Purie, eier av Thompson Press, og med hans datter Madhu Trehan som redaktør og hans sønn Aroon Purie som utgiver. Idag blir India Today også utgitt på hindi, tamil, malayalam og telugu. India Today etablerte sin TV-kanal den 22. mai 2015.
Bad Ems

Beliggenhet

Byen ligger på begge sider av elven, og brer seg oppover liene. Der er flere broer, noen bare for fotgjengere. Elven utgjør det naturlige skillet mellom Taunusfjellene og Westerwald, og har skåret seg ned i skiferfjellene som har lommer av malm.

Byens betydning

Vannkildene i distriktet har fra gammelt vært regnet som helsebringende, og byen er kjent for sine kurbad, som har vært besøkt av representanter for både fyrstehus, intellektuelle og handelsimperier. Kong Oskar II har blant annet besøkt stedet i tillegg til de russiske tsarene Nikolai I og Alexander II og den tyske Keiser Wilhelm I. Kurbadet er fortsatt i drift, og er utvidet med casino.
Fra 1947 er Bad Ems setet til Det statistiske nemndet i Rheinland-Pfalz og fra 1969 distrikthovedstad i Rhein-Lahn-Kreis, som ble grunnlagt i dette året. Siden er byen også kjent gjennom kjennemerket EMS.

Gruvedrift

Malmfunn har tildels satt preg på deler av området, blant annet ved at noe av gruvedriften foregikk som åpent dagbrudd. Det er utvunnet bly, sølv, sink og kobber tildels så langt tilbake som i romertiden. Gruvemuseet i byen gir en god fremstilling av utviklingen.
Strykekvintett

En strykekvintett er et kammermusikkensemble med fem strykeinstrumenter. Besetningen består stort sett av to fioliner, to bratsjer og en cello, eller sjeldnere to fioliner, en bratsj og to celli (eksempelvis Luigi Boccherini). Strykekvintetter med en kontrabass er sjeldnere.
Mozart skrev viktige komposisjoner for besetningen med to bratsjer, han avsluttet ofte sine kvartett-sykluser med en kvintett. Andre kjente stykekvintetter med samme besetning stammer fra Ludwig van Beethoven, Louis Spohr, Anton Bruckner, Johannes Brahms og Antonín Dvořák (som også skrev en kvintett med kontrabass).
Den mest kjente strykekvintett er Franz Schuberts Strykekvintett i C-dur D 956 (op. posth. 163) med besetningen to fioliner, en bratsj og to celli. Johan Svendsen har skrevet Strykekvintett C-dur op. 5.
Rawaki

Navn

Øya har trolig navn enten etter hvalfangstskuta «Phoenix» eid av et London-firma eller av ei skute av samme navn fra Nantucket i USA. Den første var på hvalfangst i området i 1815, den andre i 1822.
På engelsk benyttes også navnene Rawaki Island og Phoenix Island. I Kiribatis grunnlov listes øya som en del av statens territorium med navnet Rawaki, i parentes bemerket at øya også er kjent som Phoenix.

Geografi

Rawaki dekker 74 hektar. Den er 1,2 km lang.
Øya er siden 2008 en del av Phoenix Islands Protected Area, som i 2010 ble oppført på UNESCOs verdensarvliste.
Øya er lav med en forsenkning i midten der det ligger en saltvannsinnsjø. Noen ferskvannsdammer finnes også.
Rawaki er et viktig fugleområde. Kolonien av hekkende sotterne (Onychoprion fuscatus) ble i 2009 anslått til 300 000 hekkende par. Samme år ble antall hekkende par brunnoddy (Anous stolidus) anslått til 5 000, småfregattfugl (Fregata ariel ) til 4 300, blånoddy (Procelsterna cerulea) til 3 000, polynesiaterne (Onychoprion lunatus) til 1 000 og brunlire (Puffinus nativitatis) til 500 hekkende par.
På øya finnes en egen flåttart, Ixodes amersoni, som går på sjøfugl.

Historie

USA gjorde krav på øya i henhold til Guano Islands Act av 1856. I 1859 begynte C.A. Williams and Company, et firma som senere ble til Phoenix Guano Company, å hente ut guano fra øya. Arbeidere ble hentet fra Hawaii. I 1871 var det ikke mer guano å bryte. Øya ble da forlatt.
På bakgrunn av planer om en telegrafkabel over Stillehavet, erklærte Storbritannia i 1889 øya som protektorat. I 1937 gjorde britene den til en del av sin koloni Gilbert- og Elliceøyene.
Da Gilbertøyene ble selvstendig som Kiribati i 1979, fulgte Rawaki med. Samme år undertegnet Kiribati og USA Tarawa-traktaten der USA frafaller sitt krav på øya.
Rally Sverige 2008

Rally Sverige er den andre delkonkurransen i Rally-VM 2008 og det 57. Rally Sverige i rekken. Det foregikk fra 7 til 10. februar i skogene nord for Karlstad. Jari-Matti Latvala tok ledelsen etter 2. fartsprøve og beholdt ledelsen hele veien. Han er dermed den yngste rallkjører som har vunnet et WRC rally. Henning Solberg vant alle søndagens fartsprøver, men kom ikke på poenglisten da han hadde et uhell på en av lørdagens etapper.
NACAC-mesterskapet i friidrett 2015

NACAC-mesterskapet i friidrett 2015 (det nordamerikanske, sentralamerikanske og karibiske mesterskapet i friidrett) ble arrangert på Estadio Nacional på Costa Rica fra 7. til 9. august 2015. Dette var den andre utgaven av dette mesterskapet.
Slaget ved Revolax

Bakgrunnen for slaget

Den svenske øverstkommanderende Klingspor fortsatte sin retrett mot Uleåborg etter slaget ved Siikajoki, de svenske styrken ble tett fulgt av russiske. En russisk styrke under kommando av generalmajor Bulatov hadde slått leir ved bygden Revonlahti. Oberst Cronstedt (underlagt Klingspor) planla et angrep for å drive vekk Bulatovs styrke, under natten til 27. april ledet han en styrke på 1800 soldater. Nord for seg kunne de høre skudd fra Adlercreutz' styrke som var i kamp med fremrykkende russiske enheter. Cronstedts 4. brigade forberedte seg for morgenens angrep. Bulatovs styrker hadde forskanset seg i landsbyen, de russiske styrkene besto av to regimenter, Mohilev og Perm, russerne hadde tre kanoner.

Slaget

De svenske styrkene angrep på to kolonner om morgenen den 27. april, høyre kolonne ble ledet av Gustav Aminoff og besto av 2 bataljoner fra Savolax infanteriregiment, den tredje bataljonen fra Savolax jegerregiment, den andre bataljon fra Karelens jegerkorps og to tre-punds kanoner. Den venstre kolonnen ble ledet av oberstløytnant Adolf Ludwig Christiern og besto av to bataljoner fra Savolax infanteriregiment, den første bataljonen fra Savolax jegerregiment, den første bataljonen fra Karelens jegerkorps og to tre-punds kanoner.
Den høyre kolonnen klarte å feie unna all russisk motstand og avanserte langs elven, mot landsbyen. Samtidig med dette gjorde den venstre kolonnen seg klar for å angripe prestegården, hvor Bulatov hadde etablert sitt kvarter og hadde hovedstyrken. Angrepet på prestegården ble en vanskelig operasjon da russerne forsvarte seg kraftig. De svenske styrkene stormet til sist bygningen klokken 10 om formiddagen og en blodig nærkamp fant sted.

Etterspill

Mer enn 94 svensker og 600 russere var drept, såret eller tatt til fange når kampen var over. Den svenske seieren ved Revolax markerte slutten på den første svenske retretten. Klingspor, kjent som en forsiktig hærfører beordret en mot-offensiv mot sør. Savolaxbrigaden ledet av Johan August Sandels kom til å utkjempe en rekke blodige strider i det sørlige Finland. Sandels nylig etablerte 5. brigade ville tilsvarende delta i kampene i det østre Finland. Den svenske mot-offensiven var igang og ville vare hele sommeren 1808.
Victoria (2013)

Handling

Victoria er en rikmannsdatter som skal tvangsgiftes bort med en hun ikke vil ha. Hun er mer interessert i møllerens sønn Johannes. Det oppstår et trekantdrama. På grunn av klasseskille, vil det bli vanskelig for Victoria å få Johannes. Hun kommer fra en velstående familie, mens Johannes er fra en fattig familie. Siden Victorias far holder på å gå konkurs, er den eneste måten å redde økonomien hans å gifte bort datteren sin.
Magasinet Stefanus

Stefanusalliansen

Stefanusalliansen (tidl. Norsk Misjon i Øst og Misjon bak Jernteppet) er en misjons- og menneskerettighetsorganisasjon med særlig fokus på trosfrihet som en grunnleggende menneskerettighet.
Stefanusalliansen arbeider primært for mennesker som er forfulgt eller diskriminert fordi retten til trosfrihet er krenket eller satt ut av kraft, og for å støtte kirker, grupper, familier og enkeltpersoner som har behov for hjelp i tilknytning til slik forfølgelse eller diskriminering.
Koptiske skrifter

Koptiske skrifter er en bok i Bokklubbens serie Verdens Hellige Skrifter, redigert av Hugo Lundhaug og utgitt i 2012. Boken inneholder kristne tekster fra perioden år 300 til 1000 som er bevart på koptisk i Egypt.
Mange av tekstene i utvalget, og i den koptiske kristne litteraturen generelt, er opprinnelig greske tekster som er bevart i oversettelser utført i Egypt. Det er imidlertid en løpende debatt i forskningsmiljøene omkring hvilke og hvor mange tekster som originalt er skrevet på koptisk. De fleste tekstene er produsert og brukt i en klosterkontekst, hvor kopiering av tekster var en integrert del av munkenes fromhetsliv. Engler har en fremtredende plass i koptisk fromhetsliv, og finnes i mange av tekstene i utvalget.
Pseudepigrafiske forfatterangivelser, det at tekstene utgis for å være skrevet av en kjent person, er vanlig i koptiske tekster. Tekstene er hentet fra samlinger som har tilhørt ulike klostre i Egypt, mange fra Det hvite klosteret nær Sohag, hvor Shenoute (347-466) var abbed,. Andre kilder til tekstene er Hamuli-kodeksene fra Erkeengelen Mikaels kloster i Fayum, Merkuriusklosteret i Edfu, Nag Hammadi-skriftene, Thinis-kodeksene i Torino og det fiktive «Apostlenes bibliotek».
Vannpolo under de Panamerikanske leker

Vannpolo under de Panamerikanske leker. Vannpolo for menn har vært med i alle Panamerikanske leker siden de første lekene ble arrangert i Buenos Aires i 1951. Vannpolo for kvinner var med første gangen 1999 i Winnipeg i Canada.
Bygd bru

Bygd bru er en bjelkebru på 53 meter på riksvei 13 i Myrkdalen i Voss kommune i Hordaland. Den åpnet i 1956 og erstattet trolig da en annen bro.
Trond Bersu

Karriere

Under sine musikalske studier på jazzlinja ved Trondheim musikkonservatorium startet Bersu bandet PELbO sammen med medstudentene Ine Hoem og Kristoffer Lo. Deres selvtitulerte debutalbum ble nominert til  Spellemannprisen 2010 i åpen klasse. Oppfølgingsalbum ble kalt Days Of Transcendence (2011).
Han har også samarbeidet med medstudenten Ingrid Helene Håvik i Trondheim, og da de etablerte seg i Oslo startet de bandet Highasakite sammen. Bandets debutalbum All That Floats Will Rain (2012) ble godt mottatt i media, og ble også nominert til årets nykommer på Spellemannprisen samme år. Det neste albumet Silent Treatment fikk Spellemannprisen som årets popgruppe i 2014.